
Beremend Nagyközség Önkormányzat Képviselőtestületének

25/2005. (X. 27.) önkormányzati rendelete

a közterület használat szabályairól

[6/2009. (III. 25.), 22/2009. (X. 28.), 14/2010. (VI. 30.), 9/2011. (IX. 28.),
10/2011. (XI. 30.) önkormányzati rendeletekkel egységes szerkezetben]
Beremend Nagyközség Önkormányzat Képviselőtestülete az Alkotmány 44/A. § (2) bekezdésében, valamint a helyi önkormányzatokról szóló 1990. évi LXV. tv. 16. § (1) bekezdésében biztosított jogkörében eljárva a helyi sajátosságokra tekintettel a közterületek használatára és a közterület használat engedélyezésére az alábbi rendeletet alkotja:

Általános rendelkezés

1. § A rendelet célja azon helyi szabályok megállapítása, amelyek községképi, községrendezési, környezetvédelmi, ellátási, közlekedésbiztonsági szempontok figyelembevételével határozzák meg a közterület használatot, a zöldfelületek használatát, a hirdető berendezések elhelyezését.

2. §
(1) A rendelet hatálya Beremend Nagyközség közigazgatási területén található közterületekre és azok használóira terjed ki.
(2)
 A közterület használat engedélyezésével kapcsolatos elsőfokú önkormányzati hatósági hatásköröket a Településfejlesztési Bizottság (a továbbiakban: engedélyező), a másodfokú hatáskört a képviselőtestület gyakorolja. Kérelmeket a Polgármesteri Hivatalhoz lehet benyújtani. 

A közterület használat engedélyezése

3. §
(1) A közterület rendeltetéstől eltérő használatához (a továbbiakban: közterület használat) engedély szükséges.

(2)
 Közterület használati engedélyt kell beszerezni:

a) a közterületbe 10 cm-en túl benyúló üzlethomlokzat (portál), kirakatszekrény, hirdető berendezés (fényreklám), továbbá cég-és címtábla elhelyezéséhez,

b) tartós árusító és egyéb fülke (pl. élelmiszer, cukorka, gyümölcs, virág, könyv, hírlap, dohány árusítására szolgáló bódé, pavilon) elhelyezésére, 

c) a közút területén kívül szükséges gépjármű-várakozóhelyek céljára,

d) építési munkával kapcsolatos állvány, építőanyag és törmelék elhelyezésére,

e) vendéglátó ipari előkert céljára,

f) mozgóbolti és mozgó árusításra,

g) búcsú, kiállítás, vásár, alkalmi vásár, árubemutatás, reklámtevékenység.

h) önálló hirdető-berendezés, reklám tábla
(3) Nem kell közterület használati engedély:
a) az úttartozékok és a közúti közlekedés irányításának célját szolgáló berendezések elhelyezéséhez,

b) a közterületen, illetőleg az alatt vagy felett elhelyezett közművek hibaelhárítása érdekében végzett munkához,

c) a közút, járda építésével, javításával, fenntartásával kapcsolatban a közút, járda területének elfoglalásához,

d) üzlethomlokzat, kirakatszekrény, hirdető berendezés (fényreklám), cég-és címtábla elhelyezéséhez, ha az a közterületbe 10 cm-en túl nem nyúlik be.
(4) Nem adható közterület használati engedély:

a) bűzös, tűz-és robbanásveszélyes tevékenység gyakorlására, erotikus termékek bemutatására és értékesítésére, továbbá szeszesital (kimért és palackozott) forgalmazására, kivéve a vendéglátó ipari egységek közterületen ideiglenesen kialakított kerthelyiségeit,

b) a közlekedés biztonságát veszélyeztető berendezések és anyagok elhelyezésére,

c) közúti közlekedési szolgáltatáshoz használt gépjármű közterületen történő tárolására.
Az engedély iránti kérelem

4. § 
(1) A közterület használati engedélyt annak kell kérnie, aki a közterületet használni kívánja.
(2) Ha a közterület használata építési (létesítési) engedélyhez kötött épület vagy más építmény elhelyezése céljából szükséges, az engedélyt az építtetőnek kell kérnie.

(3) Ha a közterület ideiglenes jellegű használata építési munka végzésével kapcsolatos állvány, építőanyag, törmelék, stb. elhelyezése céljából szükséges, az engedélyt a kivitelezőnek kell kérnie.

(4) A közterület használati engedély iránti kérelemnek tartalmaznia kell:

a) az engedélyt kérő nevét és állandó lakhelyének illetve telephelyének címét,

b) a közterület használat célját és időtartamát vagy azt, hogy a közterületet állandó jelleggel kívánja használni,

c) a közterület használat helyének, módjának és mértékének pontos meghatározását,

d) a közterületen folytatni kívánt tevékenység gyakorlására jogosító okirat (pl. vállalkozói, működési engedély) egy másolati példányát,

e) zöldterület, közpark használata esetén a terület helyreállítására vonatkozó nyilatkozat egy példányát,

f) árusítás esetén, amennyiben az árusítást végző személy nem azonos a kérelmezővel, annak nevét és címét.

(5) Az engedély iránti kérelemhez az engedélyező hatóság felhívására be kell mutatni a közterületen folytatni kívánt tevékenység gyakorlására jogosító okiratot.
Az engedély megadása

5. § 
(1) Az engedélynek tartalmaznia kell:

a) az engedélyes nevét és állandó lakó-(telep) helyének címét,

b) a közterület használat célját és időtartamát, vagy azt, hogy az engedély milyen feltétel bekövetkeztéig érvényes, illetőleg, hogy állandó jellegű,

c) a közterület használat helyének, módjának, mértékének és feltételeinek pontos meghatározását,

d) az engedélyezési eljárásban közreműködő szakhatóságok hozzájárulásában foglalt előírásokat,

e) az engedély megszüntetése vagy visszavonása esetére az eredeti állapot helyreállítására vonatkozó kötelezettség előírását,

f) közterület használati díj fizetési kötelezettség esetén a díj mértékét és fizetésének módját.

(2) A közterület használat - az 3. § (2) d.) bekezdésében említett esetben – csak az építési munka végzésének tartamára engedélyezhető.

(3) Az anyagok és szerkezetek tárolásával kapcsolatos engedélyben azt is ki kell kötni, hogy a tárolás csak a munka-, baleset-és egészségvédelmi rendszabályokban előírt módon történhet.

(4) Az engedély megadása vagy megtagadása ügyében hozott határozatot közölni kell:

a) az engedélyezési eljárásban közreműködő szakhatóságokkal,

b) élelmiszer árusítás esetében az állami közegészségügyi felügyelővel.

(5) A kiadott engedélyekről nyilvántartást kell vezetni. A nyilvántartásnak tartalmaznia kell:

a) az engedélyes nevét és állandó lakó-(telep) helyének címét,

b) a közterület használat célját és időtartamát, 
c) közterület használat helyét,

d) közterület használati díj mértékét és fizetésének módját.

A közterület használat egyéb szabályai

6. § 
(1) A közterület használati engedély jogosultja (a továbbiakban: engedélyes) köteles az igénybevett területet és környezetét tisztán tartani, a keletkezett hulladék, szemét elszállításáról az engedélyben foglaltaknak megfelelően gondoskodni.

(2) Az engedélyes köteles a közterület használati engedélyt, valamint a tevékenység folytatásához szükséges engedélyeket (vállalkozói, magánkereskedői igazolvány, működési engedély, díjfizetésről szóló bizonylat stb.) magánál tartani és azokat az engedélyező hatóságok vagy a rendőrség ellenőrzése esetén kérésre felmutatni.

7. § 
(1) A közterületen szeszesital fogyasztása tilos.

(2) Az (1) bekezdésben megfogalmazott tilalom nem vonatkozik:

a) az engedélyezett alkalmi rendezvények idejére ideiglenesen kitelepülő árusítóhelyek közvetlen környékére,
b) vendéglátó ipari előkertekre.
8. §

(1) A közterület használat csak határozott időre engedélyezhető. A határozott időre szóló közterület használat legkisebb időtartama 1 nap, leghosszabb időtartama 5 év.

(2) Mozgó árusítással vagy mozgóbolttal kapcsolatos hang-, vagy fényreklámot közterületen, munkaszüneti nap kivételével, hétfőtől péntekig 8 órától 18 óráig, továbbá szombaton 9 órától 12 óráig lehet alkalmazni.

(3) A közterület használati engedély érvényét veszti, ha a közterületen folytatott tevékenységre jogosító okirat érvénye megszűnik.

(4) A meghatározott időre szóló engedély érvénye az engedélyesnek az engedélyezett időtartam lejárta előtt 15 nappal benyújtott kérelmére meghosszabbítható. Az engedély szüneteltetésére nincs lehetőség.
A közterület használati díj

9. §
(1) A közterület rendeltetéstől eltérő használatáért díjat kell fizetni.

(2) A díjfizetési kötelezettség megállapítása során:
a) a létesítmény által elfoglalt közterület nagyságának meghatározásánál a létesítmény alapterületét és a használatához szükséges csatlakozó terület mértékét kell figyelembe venni,

b) reklámtábla elhelyezése esetén a reklámfelület nagysága a mérvadó,

c) minden megkezdett nap, hónap, m2 egésznek számít.
(3) Az engedélyes a közterület használati díjat minden esetben fél évre előre, a határozat jogerőre emelkedésétől számított 15 napon belül, a későbbiekben pedig minden félév első hónapjának 15. napjáig köteles megfizetni. Alkalmi árusítás esetén a közterület-használati díjat az árusítás megkezdése előtt meg kell fizetni.

(4)
 A közterület használat ÁFA nélküli díjának mértéke a következő:

	a)
	a közterületbe 10 cm-en túl benyúló üzlethomlokzat (portál), kirakatszekrény, hirdető berendezés (fényreklám), cím-és cégtábla
	80 Ft/m2/hó

	b)
	tartós árusító és egyéb fülke (pl. élelmiszer, cukorka, gyümölcs, virág, könyv, hírlap, dohány árusítására szolgáló bódé, pavilon) elhelyezésére,
	50 Ft/m2/hó

	c)
	a közút területén kívül szükséges gépjármű várakozóhelyek 
	2000 Ft/gk/év

	d)
	építési munkával kapcsolatos állvány, építőanyag és törmelék
	30 Ft/m2/hó

	e)
	vendéglátó ipari előkert
	100 Ft/m2/hó

	f)
	mozgóbolti és mozgó árusításra
	8000 Ft/hó

	g)
	búcsú, kiállítás, vásár, alkalmi vásár, árubemutatás, reklámtevékenység
	80 Ft/m2/nap



	h)
	önálló hirdető-berendezés, reklám tábla
	0 Ft


(5) A közterület használati díjat a (4) bekezdésben meghatározott díjtételek alapján az engedélyező állapítja meg.

(6)
 A közterület használati díjat az önkormányzat 50600014-30080480-51000018 számú számlájára kell befizetni.
(7)
 Ezen paragrafus (4) bekezdés f) pontjában meghatározott közterület használati díj megfizetése alól mentesül, amennyiben a mozgóbolti és mozgó árusítást végző kereskedő

· Beremenden üzlethelyiséggel rendelkezik és

· Beremend Nagyközség Önkormányzata felé építményadó tartozása nincs.
10. §
Nem kell közterület használati díjat fizetni a közműveknek (elektromos, gáz, víz-és csatornázási művek) valamint a köztisztasági szerveknek a feladatuk ellátását szolgáló létesítményei elhelyezése után.
A közterület használat megszüntetése és az engedély megvonása

11. § 
(1) Az engedélyező – a közterület használati engedély bevonására történő figyelmeztetés mellett határidő kitűzésével - felszólítja a szabálytalanság megszüntetésére azt az engedélyest, aki:
a) a közterületen elhelyezett árusítóhely folyamatos tisztántartásáról, fenntartásáról nem gondoskodik,

b) az engedélyezettnél nagyobb területet foglal el,

c) az engedélytől eltérő terméket árul,

d) a számára engedélyezett közterület használatot másnak átengedi,

e) a közterület használati díjat határidőig nem fizeti meg.
(2) Amennyiben az engedélyes a megadott határidőn belül kötelezettségének nem tesz eleget, tőle a közterület használati engedélyt haladéktalanul vissza kell vonni.

(3) Meg kell vonni az engedélyt, ha az engedélyes a közterületet nem az engedélyezett célra és módon használja.

(4) Ha az engedélyes a közterület használatát meg kívánja szüntetni, köteles az engedély visszavonását kezdeményezni az eljáró hatóságnál.

(5) Ha az engedély érvényét veszti, az engedélyes a saját költségén köteles az eredeti állapotot - minden kártalanítási igény nélkül - helyreállítani.

(6) Ha a közterület használat a (1) vagy (2) bekezdésben említett módon szűnik meg, a már esedékessé vált és befizetett közterület használati díjat visszakövetelni nem lehet.

Értelmező rendelkezések

12. § 
E rendelet alkalmazása szempontjából:
(1)
 A közterület rendeltetése

a) a telkek térbeli kapcsolatának, megközelítésének,

b) a közúti és gyalogos közlekedés (út, járda stb.)

c) a kikapcsolódás, a szórakozás, a sporttevékenység, a szabadidő-eltöltés,

d) a felvonulás, a gyülekezés, a közösségi megnyilvánulás,

e) szobor elhelyezésének,

f) zöldfelületek kialakításának

biztosítása.
(2) Közúti közlekedési szolgáltatáshoz használt gépjármű: azon gépjármű, amellyel díj ellenében személyszállítási, árufuvarozási és autómentési tevékenységet folytatnak, továbbá minden olyan gépjármű, melynek legnagyobb megengedett összes tömege a 3500 kg-ot meghaladja.

Vegyes és záró rendelkezések

13. § A közterület használatának ellenőrzésére az engedélyező, a polgármesteri hivatal helyszíni bírságolási joggal felruházott dolgozója és a rendőrség jogosult.
14. §
(1)
 Amennyiben a cselekmény nem minősül magasabb szintű jogszabályban meghatározott szabálysértésnek, az e rendelet szerint „közterület használat szabályainak megszegése” szabálysértést követi el és 50.000,- Ft-ig terjedő pénzbírsággal sújtható az, aki:

a) a 3. §. (2) bekezdés a)-h) pontjaiban meghatározott célra engedély nélkül használja a közterületet,

b) a 3. §. (4) bekezdés a)-c) pontjaiban meghatározott módon és célra vesz igénybe közterületet,

c) a közterületen szeszesitalt fogyaszt a 7. § (2) bekezdésében foglalt esetek kivételével.

(2) Az (1) bekezdésben meghatározott szabálysértés elkövetőjét az Önkormányzat Polgármesteri Hivatala erre felhatalmazott ügyintézője a szabálysértésekről szóló 1999. évi LXIX. tv. 135. § (1) bekezdésében meghatározott összegű helyszíni bírsággal sújthatja.

15. § 
(1) Ez a rendelet 2005. november 1-jén lép hatályba, rendelkezéseit a folyamatban lévő ügyekben is alkalmazni kell.

(2) E rendelet hatálybalépésével egyidejűleg a közterület használat szóló196/1999. (XII. 27.) Ör. számú rendelet és az ezt módosító 7/2002. (III. 6.) Ör. számú rendelet hatályát veszti.

(3)
 Ez a rendelet a 2006/129/EK irányelvnek való megfelelést szolgálja.


Orsokics István 
Zátrok Anna


polgármester 
jegyző

